DAGITI PAROKIA A KAS PAGUBBOGAN TI ASI KEN PANAGPABARO
Pastoral Exhortation ti CBCP iti panangrugi/ panaglukat ti Tawen 2017 kas Tawen ti Parokia a kas Panagririnnanud dagiti Gimong/ SISA.
Ay-ayatek a tattao ti Dios:
Pasangbayentayo ti tawen 2017 kas paset ti “nobena – ti tawen” a panagsagsagana iti napnoan panagyaman a panagrambaktayo iti 2021 a maika-lima gasut (500) a tawen ti anibersario ti immuna nga isasangbay ken panangawat dagiti tattaotayo iti Ebanghelio ni Jesucristo ken ti nasantoan nga Iglesiana.
Ti umadanin a rambak ti 2021 a pananglaglagip iti immuna a Misa ken Buniag kadagiti takdangtayo ket maiyataday a maibilang a kas baro ken naragsak a panagdir-i iti biag – pammati, inanama ken ayat iti sibubukel a pagiliantayo. Maiparbeng laeng a kastoy ti sungbattayo iti nawaya ken di kaikarian a sagut ti nailangitan nga Ama a nangaramid iti tawen 1521, umuna unay kadatayo a kristiano, a maysa a nakalalagip ken naisangsangayan unay a “baro a panangirugi” iti pakasaritaantayo.
Idi inrugitayo daytoy a “nobena” intag-aytayo ti bandera ti namnama ken ti panagpabaro para iti Iglesia ditoy pagiliantayo babaen iti pagsasao, “Ibiag ni Cristo, Iranud ni Cristo!” Daytoy ti natibker a tarigagaytayo iti panangilukattayo iti tawen 2017, ket idir-itayo amin kakabsat — “Ibiag ni Cristo, Iranud ni Cristo!”
Daytoy a tarigagay ket maiyataday a pagsasao para iti agdama a “baro a panangikasaba iti Ebanghelio” ditoy Filipinas nga impakdaaren ti Maikadua a Konsilio Plenario idi 1991. Iti dayta a “napabaro a panangikasaba iti Ebanghelio” inrusattayo amin a “namnama ken sirmata dagiti tattaotayo” agpaay iti pudpudno a “napabaro a nakristianoan a kagimongan, biag ken kultura… nga agbatay iti Ebanghelio dagiti Pammagasat, a namuromoran iti nakristianoan a tagipatgen ti ayat ken kappia, ragsak ken kinamanagpadagus, kinaanus ken kinalinteg.” Kasta pay nga inkeddengtayo a ti Iglesia ditoy pagiliantayo ket agbalin koma a maysa a pudpudno “nga Iglesia/ Simbaan dagiti napanglaw!” (manipud iti “Ti Mensahe ti Maikadua a Konsilio Plenario”).
“Ibiag ni Cristo, Iranud ni Cristo!” Iti panangitrabahotayo iti Tawen 2017, dawatentayo iti Dios ta ipaayna kadatayo ti nabuslon a grasiana tapno aramidenna daytoy a tawen a maysa a naun-uneg a pakatungpalan dayta a tarigagay/pagsasao ken dayta a namnama. Naiprograma ti 2017 a maiturong iti parokia, kas “maysa a panagririnnanud dagiti gimong.” Kas sentro ken gubuayan ti kinadisipulo babaen ti panagmission ken ti regget para iti napabaro a panangikasaba iti Ebanghelio, “maysa a pudpudno a sentro ti agtultuloy a panagmission.” Iti Evangelii Gaudium, inyunay-unay ni Santo Papa Francisco a ti parokia ket “saan a maysa a kadaanan nga institusion ken mabalin pay laeng a maaddaan iti natibker a kinaamnot/ pannakikaysa, depende iti silulukat a kananakem ken managpartuat iti mission a kababalin ti padi ken ti kagimongan.” (EG. 28)
IBIAG TI PANAGRIRINNANUD, IBURAY TI PANAGRIRINNANUD.
Ti Iglesia ket maysa a misterio ti panagririnnanud. Daytoy a panagririnnanud ket agtaud iti Nasantoan a Trinidad nga agay- ayus iti sangkataoan ken mangiburburay iti maymaysa a pammati a sangsangkamaysa nga agdaldaliasat para iti naan-anay a pannakaiparangarang ti Pagarian ti Dios. Daytoy a panagririnnanud ket nagbalin a possible kadatayo gapu iti panagtutuok, ipapatay ken panagungar ni Apotayo a Jesucristo, ket adda latta nagkaddua a pasetna, ti patakder ket agturong iti Dios idinto a ti padeppa ket agturong iti pada a tao. Ti biag panagririnnanud ti Iglesia ket silulukat a kankanayon iti ekumenismo ken tignay ti panagmission agsipud ta daytoy a panagririnnanud ket kankanayon nga adda iti kasasaad ti panagmission.
Ti Iglesia ditoy Filipinas ket maysa a paset ti panagririnnanud dagiti Iglesia a mangbukel iti sangalubongan nga Iglesia. Pasetnatayo ti maymaysa nga Iglesia ni Cristo. Iti tunggal Iglesia, “ti maymaysa, nasantoan, katoliko ken nagtaud kadagiti Apostol nga Iglesia ni Cristo ket pudno nga adda ken sibibiag” (Christus Dominus, II). Gapu iti daytoy, saan a mabalin a kunaen a ti sapasap nga Iglesia ket isu ti nakadagupan dagiti amin nga Iglesia wenno ibilang a kasla maysa a gunglo dagiti amin nga Iglesia. Siasinoman a kameng ti maysa nga Iglesia ket maibilang a kameng dagiti amin nga Iglesia; agsipud ta ti pannakaikappeng iti Panagririnnanud, a kas iti pannakaikappeng iti maysa nga Iglesia/ Simbaan ket saan laeng a pannakaikappeng iti maymaysa nga Iglesia ngem ketdi kas sagudayenna, ket kankanayon a pannakaikappeng iti sapasap nga Iglesia. (cfr. Lumen Gentium, 13).
Iti panangrambaktayo iti 2017 a kas Tawen ti Parokia a kas Panagririnnanud dagiti Simbaan Sangakarrubaan/ BEC ket makaritttayo iti naun-uneg a panagam-amiris, saan laeng a kadagiti istruktura ti panangiwanwan kadagiti diosesis ken parokia ngem ketdi iti kalidad ti biag pammati iti parokia, ti panaglalangen, pannakipagtagikua ken pannakipag-akem ken iti pannakipaset a mapadpadasan dagiti kamkamengna. Iti ababa a pannao, kangrunaan a panggep ken turongentayo ti pannakabuangay dagiti tattao kas maysa a pudpudno a kagimongan ti pammati a naibudi iti panagbiag dagiti tattaona. (Surat Pastoral ti CBCP, Ibiag ni Cristo, Iranud ni Cristo, 2012)
Iti Filipinas, ti sirmata iti Iglesia a kas panagririnnanud ket masarakan ti pannakaiparangarangna iti maysa a tignay iti Iglesia a maaw-awagan iti Basic Ecclesial Communities” (a kadatayo ket Simbaan Sangakaarrubaan) (PCP II, 137).
Gagangay nga ad-adda nga agatud kadagiti barbarangay, kangrunaan nga ikagumaan dagiti BEC/SISA a pagsilpoen ti pammati ken inaldaw-aldaw a panagbiag. Nairuam ken pinatibker ti regular a katekesis. Gapu iti kinapanglaw ken babaen iti pammati nga agtignay dagiti kamkameng tapno agkaykaysada ken agtrabahoda para iti kinalinteg ken para iti nabiag a pannakarambak ti liturhia. (PCP II, 139).
Kasanotayo nga agtrabaho agpaay iti pannakapabaro dagiti BEC/SISA ti parokiatayo tapno makasungbatda a nasayaat kadagiti karit ti pannakaisubli dagiti amin a banbanag ken Cristo?
RAMBAKAN TI PANAGRIRINNANUD, DUMNGEG ITI INA
Ti tawen 2017 ket isu pay ti sentenario dagiti panagparang ni apo Santa Maria kadagiti tallo nga ubbing ti Fatima sadiay Fatima, kiniddaw ni apo Santa Maria kadagiti ubbing ti panagsublida ken Jesus iti nagkatlo a dana ti panagkararag, inaldaw a panagkomunion ken panagsupapak. Agallangogan pay laeng kadatayo agpapan ita ti mensahe ti Fatima. No sirmataentayo ti Iglesia a napabaro, agsublitayo iti panagkararag, awatentayo ti Anakna iti Nasantoan a Komunion ket agruknoytayo iti panagsupapak agpaay kadagiti basbasoltayo.
Iti pananggun-odtayo iti pannakatungpal ti sirmatatayo iti panagbalin ti tunggal pamilia kas pamilia dagiti pamilia ken maysa a panagririnnanud dagiti BEC/Simbaan Sangakarubaan (BEC’s), denggentayo ti mensahe ti Birhen ti Fatima a mangtulong kadatayo a manggun-od iti sirmatatayo.
Kadagiti bulan ti Mayo agingga iti Oktubre 2017, rambakan dagiti Katoliko iti entero a sangalubongan, iti panangidaulo ni Santo Papa Francisco, ket lagipentayo ti innem a daras a panagparang ni apo Santa Maria kadagiti “tallo nga ubbing ti Fatima” – ni Lucia dos Santos ken dagiti kakasinsinna a da Francisco Marto ken kabsatna a Jacinta. Ket kas panangramrambaktayo ditoy Filipinas iti Tawen ti Parokia a panagririnnanud dagiti Simbaan Sangakarubaan (BEC’s) kasta met nga agsublitayo iti kararag ken debosion, naun-uneg a panagamiris ken panangpabaro iti panagdatontayo iti bagbagitayo iti “mensahe ti Fatima” ni Birhen Santa Maria. Amin dagitoy nga ar-aramid ket pagbalinennatayo a mangadal ken agsursuro manen iti “kaipapanan ti Fatima”; anian a nagpateg ti mensahe ti Fatima uray pay iti agdama a panawentayo ken no kasano nga ipakattayo ken aramidentayo ti rumbeng tapno ti “kidkiddawen ti Fatima kadatayo iti agdama”, ket mapabaro ken maikkantayo iti baro a biag dagiti parokiatayo ditoy Filipinas.
TI KINAPATEG DAGITI PAROKIA, TI AWAG TI FATIMA
“Dagiti agdama a panangigaed ti Iglesia maipapan iti panagpabaro ket masapul a nakasentro kadagiti BEC, SISA. No awan ti panangpabaro ti parokia, awan ti masarakan ti pamilia ken dagiti BEC/SISA a maiyataday a pul-oy ti pannakasuporta, ket maiputputongdanto latta.” (PCP II, #604). Iti isu met la a kasasaad a maibilang a napukaw a gundaway ti Tawen ti Parokia a kas panagririnnanud dagiti Simbaan Sangakarubaan (BEC) no saantayo nga indengan ti maipapan iti awag ti Fatima para iti kararag, penitensia ken panagririnnanud.
Indarirag unay ni Santo Papa Benito XVI ti napateg unay a kaipapanan dagiti paspasamak ti Fatima ken dagiti mensahe ti Birhen ti Fatima. Mamati unay a ti “punto ti Fatima” ket saan laeng a maipapan iti kinadiktador iti maika-20 a siglo ti Russia ken Alemania. Saan a maipapan daytoy iti “kritikal a kasasaad ti pakasaritan” idi ti sibubukel a pannakabalin ti demonio ket isu ti nagbalin nga ulo” saan laeng nga iti uneg ken babaen dagiti awanan dios a turayen ken pagturayan ngem “iti sabali a wagas ket adda pay laeng iti sidongtayo agpapan iti agdama, kadagiti panagsagaba ti Simbaan/ Iglesia ken ti panagkapsut dagiti puersa ti kinaimbag ken ti aramid ti Dios iti lubongtayo.”
No kasapulan ti pagiliantayo ti pannakapaimbag, mangrugi daytoy kadagiti parokia. No kasapulan a pis-iten ti pagilian dagiti puersa ti kinadakes, mangrugi daytoy kadagiti parokia. No kasapulan ti pagilian ti panangpatibker a iti kaadda ni Apo Dios iti kagimongan, ti laeng pannakapatibker dagiti parokia ti kakaisuna a wagas.
Insurat ni Santo Papa Benito XVI, a “ti sungbat iti pannakabalin ti diablo iti lubongtayo iti agdama ket tummaud laeng babaen ti panagbalbaliw ti puso, babaen ti pammati, inanama ken ayat; babaen ti panagpenitensia ken panagbalbaliw.” Iti kastoy a panagkita a saan laeng nga adda/agpayso iti napalabas ti mensahe ti Fatima. Agtultuloy nga agsagsagaba ti Iglesia… uray iti agdama adda panagtuok ken pannakasuot.” “Adda bileg a mangikagkagumaan a nangibaddebaddek ti pammati.”
Ti ipakpakaasitayo a kidkiddawen ket isu daytoy: “tapno maigawid ti pannakabalin ti diablo, ket mapasubli ti ganaygay ti puersa ti kinaimbag. Nalabit kunaenyo a siuulimek dagiti balligi ti Dios ken ni apo Santa Maria ken adda kinaagpaysoda,” kuna ni Santo Papa Benito XVI.
Kunaen pay kadatayo ni Santo Papa Benito XVI, a ti sangal ken anag ti mensahe ti Fatima ket maysa a dangadang/risiris iti nagbaetan ti aramid ti Dios ken ti aramid ti lubong iti agdama ken ti dangadang kontra iti panagbiag ti Iglesia ken dagiti Kristiano, dayta a dangadang iti agdama a panawentayo kontra iti nagraira a panagsaknap ti sibibiag a puersa ti kinadakes ken kinamanagbasol iti agdama a lubongtayo, kadagiti kagimongantayo, iti bukodtayo a pagtaengan, iti bukodtayo a biag.
BARO A GUBBUAYAN TI KARARAG KEN KAASI
Agtignaytayo ngarud babaen kadagiti singasing para iti “urnos ar-aramid agpaay kadagiti parokiatayo ken dagiti BEC/SISAtayo” kas maysa a programa nga agtaud manipud iti mensahe ti Fatima. Iti bukod a panangiyababa ni Santo Papa Pablo VI iti mensahe ti Fatima kinunana a “mensahe ti kararag ken penitensia.” Kasta koma met kadagiti parparokiatayo! Kasapulan ti panagririnnanud dagiti SISAtayo”, ti maysa a napabaro ken napno iti regget ken regta a programa ti napasnek a kararag ken penitensia.
Mapabaro laeng dagiti SISA/BECtayo baaben iti personal ken sangkagimongan a panagkararag. Ti umuna a missiontayo iti lubong ti panagbalintayo a lebadura a mangisuro iti kagimongan no kasano ti agkararag. Panagkararag ti umuna nga annongentayo iti panagririnnanud. Ti kararag ti agpas-pastor para iti arbanna ket agtultuloy a musika iti lapayag ni Apo Dios. Maysa nga aramid ti ayat ti panagkararag. Tunggal kararag ti panagdaydayaw wenno panagbabawi wenno panagpakaasi ket kankanayon nga unnoy ti asi. Angkla ti parokia ti panagkararag. Pasuli a bato ti panagkararag. Mapabaro dagiti parparokia ken SISA/BEC kas ubbog ti asi babaen iti panagsupapak kadagiti basbasol, masansan a panagkumpesar ken ar-aramid ti kaasi.” Mapabaro dagiti Parokia ken dagiti Gimong/ SISA babaen iti panangibiagda iti Eukaristia nga aw-awatenda iti inaldaw. Ti nasantoan a Eukaristia ti kinapanglaw ni Jesus a mangriribuk iti kinatalged dagiti babaknang; isu ti nabaknang a balay ti sakripisio, pamilia ken gameng a mangital-o kadagiti napanglaw iti kinakurapayda. Isu ti Sao ti Dios a mangaw-awis kadagiti matiktikaw ken malmalday, dagiti nabannog, ken dagiti agsagsagaba agturong iti ragsak ti Ebanghelio. Isu ti biag ti Dios a timmao, isu ti naintaoan a nagbalin a nadiosan iti panagtutuok, ipapatay ken panagungarna. Isu ti asi ti Ama a mangsagsagid iti panagbiag ti maysa a managbasol; ti panagbalbaliw ti maysa a managbasol; a mangipakpakat iti asi ti Mangisalakan.
Sirmataentayo ti panagpabaro ti parokia manipud iti Di-Natulawan a Puso ni Maria ken babaen kadagiti pamuspusan nga intedna sadiay Fatima–panagkararag, panagpenitensia a napapigsa iti tunggal parokia.
Manipud iti tunggal parokia ken BEC, SISA, itag-aytayo dagiti timektayo ket sikakararag a kunaentayo: “O Jesusko, pakawanem dagiti basbasolmi, ispalennakami iti apuy sadi impierno. Iturongmo amin a kararua sadi langit nangnangruna dagiti makasapul unay iti kaasim.”
Sapay koma ta ti Birhen ti Fatima nga awagantayo pay kas Ina ti Iglesia, ket ibabaetnatayo ket sapay koma ta ti tunggal parokia ket agbalin a pudno a burayok ken pagubbogan/taudan ti panagpabaro ken asi!
Manipud iti Catholic Bishops’ Conference of the Philippines, Nobiembre 27, 2016, Umuna a Domingo ti Adbiento.
(SGD)+ SOCRATES VILLEGAS
Arsobispo ti Lingayen-Dagupan
Presidente, CBCP
#PB:mbc#PD:11/29/16@10:48PM
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn bam_Latn ilo_Latn por_Latn nld_Latn